Predkladacia správa

	Materiál je predkladaný na rokovanie vlády SR v zmysle § 29 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, podľa ktorého správca kapitoly zostavuje o výsledkoch rozpočtového hospodárenia návrh záverečného účtu kapitoly. 

	Úrad jadrového dozoru Slovenskej republiky  bol zriadený, ako nezávislý ústredný orgán  štátnej správy a jeho kompetencie sú stanovené  zákonom č. 575/2001 Z. z. o organizácii činnosti  vlády a organizácii ústrednej štátnej správy a o zmene a doplnení niektorých zákonov v znení neskorších  predpisov a podrobnejšie upravené zákonom č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov.

	Návrh záverečného účtu úradu za rok 2010 bol vypracovaný v súlade so Smernicou Ministerstva financií SR č. MF/8208/2009-311 zo dňa 13. januára 2009. Obsahuje stručný  opis činnosti úradu v roku 2010 a podáva súhrnnú charakteristiku a zhodnotenie výsledkov rozpočtového hospodárenia úradu. Celkové hodnotenie rozpočtu ako aj jeho čerpania je vykonané cez ekonomické ukazovatele ako sú príjmy, výdavky, evidencia majetku, rozbor zamestnanosti, programové hospodárenie, plnenie zámerov a cieľov. 

	Zákonom NR SR  č. 497/2009 Z. z. o štátnom rozpočte  na rok 2010 boli pre úrad schválené rozpočtové prostriedky – Príjmy vo výške 4 177 355 eur a Výdavky vo výške 4 465 344 eur. Po vykonaní rozpočtových opatrení a rozpočtových presunov bol limit výdavkov pre ÚJD SR  na  rok  2010  upravený na sumu 4 856 181 eur.
            Schválený limit príjmov bol upravený rozpočtovým opatrením z  4 177 355 eur na sumu 4 568 026 eur.
            Po úpravách v súlade s rozpočtovými opatreniami rozpočtové prostriedky slúžili na zabezpečenie poslania a činnosti  úradu. 

	Úlohou úradu bolo v roku 2010 zabezpečiť, aby pri využívaní jadrovej energie bolo zdravie a bezpečnosť obyvateľstva plne chránené a aby jadrové zariadenia v Slovenskej republike boli bezpečné a aby boli pod trvalým dozorom nášho úradu. Ďalej zaručiť občanom SR ako i medzinárodnému spoločenstvu, že jadrová energia sa na území SR využíva výlučne na mierové účely. Toto poslanie je možné uskutočniť len za predpokladu existencie nezávislého dozorného orgánu, dostatočných kompetencií a dôvery verejnosti k dozornému orgánu ako aj za predpokladu plynulého financovania činností úradu. Celkový úhrn výdavkov čerpaných k 31. 12. 2010 dosiahol výšku 4 765 534 eur. Boli použité prostriedky z dvoch zdrojov: zo štátneho rozpočtu vo výške 4 736 943 eur a  z mimorozpočtových prostriedkov (dary a granty) vo výške 28 591 eur. 

	Predložený materiál nemá ekonomický, finančný a environmentálny vplyv na zamestnanosť a podnikateľské prostredie, ani vplyv na štátny rozpočet. 

           Vzhľadom na svoj informatívny charakter, materiál v súlade s čl. 10 ods. 6) smernice na prípravu a predkladanie materiálov na rokovanie vlády SR nebol zaslaný na medzirezortné pripomienkové konanie.